UPRS sklep I U 1830/2016
Sodna praksa Upravnega sodišča, 2017-01-19

mag. Darinka Dekleva Marguč (preds.), mag. Damjan Gantar (poroč.), Zdenka Štucin

vrtec - plačilo vrtca - znižano plačilo vrtca - stvarna pristojnost - socialni spor

V obravnavani zadevi gre za socialni spor in naslovno sodišče ni pristojno za odločanje o tej tožbi.

I. Upravno sodišče Republike Slovenije ni stvarno pristojno za odločanje o tožbi v tej zadevi.

II. Zadeva se po pravnomočnosti tega sklepa odstopi v reševanje Delovnemu in socialnemu sodišču v Ljubljani.

1. Tožeča stranka je dne 23. 12. 2016 na naslovno sodišče vložila tožbo zaradi molka organa, v kateri navaja, da je Center za socialno delo Črnomelj dne 27. 8. 2015 izdal odločbo št. 1231-376/2015/5, s katero je odločil o upravičenosti do otroškega dodatka in odločbo št. 1231-376/2015/6, s katero je odločil o upravičenosti do znižanega plačila vrtca. Tožeča stranka je zoper navedeni odločbi vložila laično pritožbo, o kateri Ministrstvo za delo, družino in socialne zadeve niti po dodatnem pozivu še ni odločilo. S tožbo zahteva, naj sodišče drugostopenjskemu organu naloži, da odloči o njeni pritožbi ter ji povrne stroške tega postopka.

2. Upravno sodišče Republike Slovenije ni stvarno pristojno za odločanje v tej zadevi.

3. Iz izpodbijanih prvostopenjskih odločb Centra za socialno delo Črnomelj izhaja, da sta bili izdani na podlagi Zakona o uveljavljanju pravic iz javnih sredstev (v nadaljevanju ZUPJS). Iz prvega odstavka 38. člena ZUPJS izhaja, da o pritožbi zoper odločbo centra za socialno delo odloča ministrstvo, pristojno za socialne zadeve, iz tretjega odstavka istega člena pa, da v sporih zoper odločbe ministrstva, pristojnega za socialne zadeve, odloča pristojno socialno sodišče. Iz 7. člena Zakona o delovnih in socialnih sodiščih (v nadaljevanju ZDSS-1) izhaja, da je socialno sodišče pristojno za odločanje v socialnih sporih na področju starševskega varstva in družinskih prejemkov (4. točka prvega odstavka 7. člena  ZDSS-1) ter socialnih sporov na področju socialnih prejemkov (5. točka  prvega odstavka 7. člena ZDSS-1), med drugim tudi o pravici socialnih prejemkov iz različnih naslovov, če je njihov namen reševati socialno varnost upravičenca in če je za priznanje pravice do takega prejemka odločilen premoženjski cenzus (b. točka 5. točke prvega odstavka 7. člena ZDSS-1).

4. Otroški dodatek predstavlja skladno z določbo 62. člena Zakona o starševskem varstvu in družinskih prejemkih (v nadaljevanju ZSDP-1) družinski prejemek, znižanje plačila za programe vrtcev pa predstavlja socialni prejemek (32. člen Zakona o vrtcih v povezavi s 6. členom ZUPJS), katerega namen je reševati socialno varnost upravičenca in za priznanje katerega je odločilen premoženjski cenzus.

5. V obravnavani zadevi gre torej za socialni spor in naslovno sodišče ni pristojno za odločanje o tej tožbi. Po določbah ZDSS-1 pa je mogoče vložiti tožbo tudi zaradi molka organa (72. člen ZDSS-1).

6. Ker je v predmetni zadevi sodno varstvo tožnici zagotovljeno v socialnem sporu, v katerem je stvarno pristojno za odločanje socialno in ne upravno sodišče, se je naslovno sodišče na podlagi 19. in 23. člena Zakona o pravdnem postopku (v nadaljevanju ZPP) v zvezi s prvim odstavkom 22. člena Zakona o upravnem sporu (v nadaljevanju ZUS-1) izreklo za stvarno nepristojno in še odločilo, da bo zadevo po pravnomočnosti tega sklepa odstopilo v reševanje Delovnemu in socialnemu sodišču v Ljubljani.

ZDSS-1 člen 7, 7/1, 7/1-4, 7/1-5. ZUPJS člen 6, 38.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.